Folketing
2003-01-08

For vi skal ikke glemme, at med den gennemførte aftale om udvidelsen med 10 nye lande begynder et nyt kapitel i EU's historie. Det vil være en kæmpe udfordring for Den Europæiske Union at få samarbejdet til at fungere, når vi pludselig fra 2004 er 25 lande i stedet for som nu 15 medlemslande. Det stiller krav om effektivitet i beslutningsprocesserne, større åbenhed og gennemskuelighed for borgerne og en klar opgavefordeling dels mellem EU's institutioner og dels mellem EU og medlemsstaterne. Når det gælder opgavefordelingen, vil det ikke mindst være vigtigt at sikre en fælles opfattelse af nærhedsprincippet og proportionalitetsprincippet og ikke bare en fælles opfattelse, men også en sikring af, at disse principper rent faktisk efterleves i praksis. Fra konservativ side ser vi en helt afgørende balance mellem på den ene side at styrke effektiviteten i EU gennem flere flertalsbeslutninger og en styrket Kommission og så på den anden side en modvægt til dette gennem en sikring af, at nærhedsprincippet respekteres, så der ikke udvikles en unødvendig centralisme i EU.